קלאנאד

ראשית הפעילות

האחים ברנאן שייסדו את הלהקה גדלו לתוך עולם המוזיקה. אימם הייתה מורה למוזיקה ואביהם ליאו היה חבר בלהקת קברט. בראשית שנות ה-70 החלו מויה, קירוי ופול ברנאן ודודיהם נואל ופטריק דוגאן להופיע בעירם תוך שהם מבצעים גרסאות כיסוי לשירים מפורסמים. ב-1973 העניקו להרכב את שמו הרשמי קלאנאד והוציאו את אלבומם הראשון שנשא את שם הלהקה וכלל שירים בסוגת המוזיקה האתנית האירית. ב-1975 יצא אלבומם השני שנקרא קלאנאד-2 שאף הוא כלל מוזיקה אתנית אירית, נחשב לבשל יותר מקצועית וזכה להצלחה מסחרית מסוימת. ב-1976 הוציאה הלהקה את אלבומה "Dúlamán" ומתוכו זכה להצלחה שיר הנושא, אשר העניק לה לראשונה הכרה מחוץ לגבולות האי הבריטי. בשנה זו יצאו לראשונה חברי הלהקה למסע הופעות ברחבי אירופה. ב-1978 יצא אלבומה "Crann Úll" אשר שילב בתוכו קטעי נגינת נבל. בתקליט זה השתתפה לראשונה האחות הצעירה לבית בראנן, אניה.
ב-1979 הוציאה הלהקה אלבום ראשון ובו קטעי הופעות חיות ממסע הלהקה בשווייץ שנקרא "Clannad in Concert". ב-1981 יצא אלבומם "Fuaim" ובו נטו עיבודי השירים לכוון הפופ רוק וכללו נגינת קלרינט, סקסופון, גיטרה חשמלית ואורגן. אלבום זה הרחיב מאד את קהל הלהקה. ב-1982 עזבה אניה ברנאן את הלהקה.

ההצלחה המסחרית

בתחילת שנות ה-80 הוחתמה הלהקה בחברת תקליטי RCA וב-1983 יצא אלבומה "Magical Ring" ומתוכו בלט שיר הנושא מסדרת הטלוויזיה הבריטית "Harry's Game", שעסקה במשבר בצפון אירלנד. היה זה אלבומה הראשון של הלהקה שהגיע לזהב והיא זכתה למוניטין ברחבי התבל. ב-1984 זכתה הלהקה בפרס באפט"א על הלחנת פסקול סדרת הטלוויזיה "Robin of Sherwood". בשלהי 1985 יצא האלבום "Macalla", שכלל בתוכו שני שירים באירית, אחד מהם בגירסת א-קפלה וכן דואט עם סולן להקת U2 בונו בשם "In a Lifetime", אותו ליווה בנגינת סקסופון מל קולינס שניגן בעבר בלהקת קינג קרימזון. אלבום זה חשף את הלהקה לראשונה לקהל הישראלי, הוא הגיע למקום ה-131 בבילבורד האמריקני וה-33 במצעד האלבומים הבריטי.
ב-1988 הוציאה הלהקה את אלבומה "Sirius" אשר לא זכה להצלחה מסחרית כקודמיו.
בשנת 1989 הוציאה הלהקה את אלבום האוסף הראשון שלה, "Past Present" שכלל גם שני שירים חדשים. האלבום נמכר בהצלחה רבה, התמקם בין עשרת הראשונים במצעד המכירות בבריטניה והפך לאלבום פלטינה.
ב-1990 עזב פול ברנאן את הלהקה. ב-1991 הוציאו ארבעת חברי הלהקה הנותרים את האלבום "Anam" ובו חזרו לסגנון אתני, מורכב יותר וקליט פחות. ב-1991 ביצעה הלהקה דואט עם פול יאנג, שהיה חלק מפסקול הסרט "Switch" אותו ביים בלייק אדוארדס. ב-1994 הוציאה הלהקה את האלבום "Banba" אשר היה מועמד לפרס הגראמי ומתוכו בלט השיר "I Will Find You", שהיה חלק מפסקול הסרט המוהיקני האחרון. ב-1996 יצא אלבומה "Lore" וממנו בלט השיר "Croí Cróga" שלחנו שימש כנעימת הנושא בסרט לב אמיץ. באותה שנה זכתה הלהקה בפרס מפעל חיים של תעשיית התקליטים האירית. ב-1997 הוציאה הלהקה את האלבום "Landmarks" העוסק באירלנד. זהו אחד האלבומים המצליחים ביותר באירלנד בכל הזמנים. ב-1999 זכתה קלאנאד בפרס הגראמי בקטגוריית מוזיקת העידן החדש על אלבום זה.

בראשית המאה ה-21

בשנת 2003 הוציאה הלהקה תקליט אוסף שני, "The Best of Clannad: In a Lifetime", שהגיע למקום ה-23 במצעד מכירות האלבומים הבריטי וה-21 הגרמני. אלבום זה הוא בין הנמכרים ביותר שלהם.
במקביל החלו חברי קלאנאד לפעול בנפרד, כאשר ב-2005 הקליטו האחים דוגאן אלבום כצמד וב-2006 יצאה מויה ברנאן למסע הופעות בהולנד. ב-19 בינואר 2007 הופיעו כל 5 חבריה המקוריים של הלהקה בפסטיבל מוזיקה קלטית שנערך בגלאזגו. במרץ 2008 יצאו חברי קלאנאד לראשונה מזה 12 שנים למסע הופעות בבריטניה, אירלנד ותאילנד. באוגוסט 2008 הוציאה הלהקה שני אלבומי אוסף עם חומרים מן השנים הראשונות לפעילותה.
אלבום האולפן האחרון של קלאנאד, "Nádúr", הופיע בספטמבר 2013 ובו השתתף גם פול ברנאן.
הלהקה יצאה באוקטובר אותה שנה לסיבוב הופעות שהחל באוסטרליה וניו זילנד.